**ОТЧЕТ**

**на Настоятелството за дейността на**

 **Народно читалище „Джон Атанасов–1928“ село Бояджик, община „Тунджа”, област Ямбол**

**за 2020 година**



Уважаеми дами и господа,

Измина една изключително тежка за всички ни година, година на пандемия. Тази трудна година се отрази неблагоприятно и върху дейността на читалището ни. Но въпреки това, се справихме добре, след като успяхме да опазим здравето на всички.

Има ли причина днес в съвременния свят на компютрите и пандемия да съществуват читалищата на България? Това може да покаже само времето. За сега остават единственото място, в което се поддържат живи българските обичаи, традиции, песенно и танцово наследство. Читалището е място на връзка между поколенията, където широк кръг хора общуват и творят. Много важно значение има и включването на всеки отделен човек в колектив на хора със сродни интереси, споделяне на удоволствие от добре свършената работа, като всеки от тях се обогатява и усъвършенства. Читалището е достъпно за широк кръг потребители – независимо от пол, етнос, възраст: то дава възможност на всеки имащ нужда от духовна храна да я получи. Дейността на читалището, в съответствие с устава, е съпричастна с обществения и културен живот на селото и като цяло на общината. Традиция е читалището съвместно с училище, кметство, пенсионерски клуб и детска градина да провежда празници и мероприятия, свързани с културния календар.

**I. ОСНОВНИ ДЕЙНОСТИ НА ЧИТАЛИЩЕТО**

 Независимо от епидемиологичната обстановка в страната, Настоятелството на читалището в своите действия се стараеше да постигне максимално добрата атмосфера за работа и да прилага принципа на екипност. В рамките на субсидирания бюджет и собствените средства, то подпомагаше и финансово обезпечаваше всичките си дейности.

**1. Библиотечно-информационна дейност**

Библиотечната дейност е една от основните функции на читалището – тук се събират , съхраняват и предоставят за обществено ползване библиотечни и информационни услуги за населението. Библиотеката е широко достъпна , като библиотекарят се стреми да привлича все повече читатели. В това начинание имат голям принос и учителите от ОУ „Св.Св. Кирил и Методий“ с. Бояджик , които се опитват да събудят интереса на учениците към книгите и знанието.

Приоритет в работата на читалището е библиотечното обслужване. Нашите читатели са ученици, студенти, пенсионери, работещи и безработни. Гордеем се , че настоятелството на читалище „Джон Атанасов -1928” е успяло да съхрани библиотеката. Книгите ни са в добро състояние.

Но за да задържим читателския интерес и повишим броя на нашите читатели е нужно постоянно да обновяваме книжния фонд.

Библиотечно- информационния ни център е в пряка връзка с нашата библиотека. В центъра всеки независимо от пол и възраст, от етнос и интерес може да дойде и безплатно да ползва интернет . Компютърната зала разполага 4 броя компютри, които са на разположение на потребителите . Предоставяме разнообразни услуги на жителите на селото : помощ на учениците при подготовката на уроците и необходимата информация за написване на домашните работи , разпечатване, копиране и принтиране на документи и други. Тези услуги са безплатни. За нуждите на потребителите и библиотекаря се ползват мултифункционално устройство и мултимедия . Подготвят се табла и кътове за бележити дати и годишнини . Библиотекарят редовно следи в интернет за проекти за обогатяване на библиотечния фонд. През 2020 г. читалището защити успешно проект на стойност 1212,14 лв.. по Програма „Българските библиотеки-съвременни центрове за четене и информираност“, обявен от Министерството на културата. С тези средства закупихме 100 нови книги -художествена, отраслова и справочна литература от български и чужди автори. Направени бяха и две дарения на книги . Рая Николаева Колева дари 10 детски книги на стойност -37,57 лв. Пламена Стоянова Парапанова дари 40 книги, сред които както детски, така и за възрастни, като общата стойност на дарението е 298, 47 лв.

Към 31.12.2020 г библиотеката разполага с 8 283 тома библиотечен фонд. Изпълнение на основните показатели:

|  |  |
| --- | --- |
| Брой читатели | 76 |
| Посещения в библиотеката | 492 |
| Потребители на библиотечно- информационния център  | 52 |
| Посещения в библиотечно –информационния център | 581 |
| Заети библиотечни материали  | 785 |

**2. Художествено-творческа дейност**

Съществена част от дейността на читалището през отчетния период е свързана с подпомагане на любителското художествено творчество, възпроизвеждане на традиции и обичаи на селото . За развитието на художествената самодейност, в читалището работеха следните колективи: фолклорна певческа група „Росна китка” и детски танцов състав „Магия” с ръководител Иво Пашов. При въвеждане на извънредното положение бяха преустановени репетициите и изявите на колективите.

**3. Културна дейност и културен календар**

Всички по-значими мероприятия и прояви, организирани от читалището, общината и други обществени организации , бяха проведени при строго спазване на противоепидемичните мерки за безопасност.

* Бабинден- с много смях и веселие протече празника , който се състоя в пенсионерския клуб. Самодейците от читалището и членове на клуба празнуваха заедно. Беше пресъздаден обичая свързан с празника.
* Трифон Зарезан - Празникът на винаря и лозаря се проведе на площада с много веселие, танци и пресъздаване на обичая зарязване.
* Участие на детския танцов състав на Кукерландия, достойно представяне и грамота.
* Трети март – отбелязване на 142 години от Освобождението на България пред паметника на Априлец.
* Осми март - Международен ден на жената . Тържество в кафе-аперитив „Панорама“, съвместно с кметството , ПК „Надежда“ и самодейците при НЧ“ Джон Атанасов 1928“. Гости на празника бяха жители от село Меден кладенец и певицата Никол Николова от град Ямбол.

Извънредно положение в България - от 13.03.2020 г. до 13.05.2020 г.бе спряна цялата културна дейност.

* Великден - обявихме онлайн конкурс „Великден по време на пандемия “.
* 17 май – 144 години от Бояджишкия бунт . Тържествено честване пред паметника „Априлец “.
* 1 юни- Ден на детето –Подарихме на всички деца от ЦДГ книжка за оцветяване с флумастери и балон, с пожелания за едно безгрижно и щастливо детство .
* 15 септември – На първия учебен ден поднесохме поздравителен адрес на учениците и учителите от ОУ „Св. Св. Кирил и Методий
* 22 септември - За нас беше чест да посрещнем президента на Република България г-н Румен Радев на територията на село Бояджик. Той участва в тържеството, послучай Деня на независимостта , посети музейната сбирка и почете паметта на загиналите за свободата бояджичани. В тържеството участва и фолклорната певческа група.
* По повод 33 години от създаването на община Тунджа - празничен концерт с участието на самодейците при НЧ„Джон Атанасов -1928“ и специалното участие на Величка Русева и Румен Бошнаков
* Макар и скромно, съвместно с ПК „Надежда" отпразнувахме международния ден на възрастните хора - 1 октомври.
* 117 години от рождението на Джон Атанасов - Проявите започнаха с лекоатлетически крос за ученици пред спортна зала „Диана”. Поради мерки за сигурност състезанието по информационни технологии, което се провеждаше по традиция в село Бояджик, тази година се проведе в голямата зала на НТС в град Ямбол. То бе за ученици от 5 до 10 клас в две възрастови групи. Темите на мултимедийните презентации бяха „ Аз и Компютърът” за по- малките и „Компютърът и бъдещето” за втората възрастова група”. След състезанието участниците се насочиха към родното ни село Бояджик, и бяха наградени пред паметника на Джон Атанасов.
* 23 октомври - В село Межда се проведе Първата Спартакиада на Пенсионерските клубове в община „Тунджа” . Нашия отбор при ПК„ Надежда “ се справи достойно и получи грамота .

**4.Организационна дейност**

През отчетния период Настоятелството работеше с диалогичност и отговорности, проведе общо 6 заседания, на които се разгледаха различни текущи проблеми и се приеха важни решения, свързани с цялостната дейност на читалището.

Основното, което характеризира дейността му е съхранение на всичко значимо и надграждане чрез нови и още по-интересни, актуални културни събития. Въвеждане на иновативни форми на работа.

**II. Материална база**

Пандемията наложи преустановяване работата на читалищата за определени периоди. Тогава успяхме да реализираме съвкупност от ремонти дейности. Сменени и подмазани бяха прозорците в стаята на секретаря, които имаха спешна нужда. Ремонт бе направен на покрива на сградата от фирма „Суперстрой –инженеринг“ ЕООД- Ямбол и течът бе спрян. В музейната сбирка се смениха и подмазаха прозорците и се поставиха щори. Сменени бяха и прозорци на втория етаж. Фирма почисти стъклата на прозорците на стълбището за втория етаж и сменихме пердетата. Почистено беше и мазето от строителни и други материали. Закупена бе и прахосмукачка.

Независимо от доброто стопанисване на сградата и направените ремонти има още много какво да се желае. Сцената е за ремонт , вътрешните завеси също се нуждаят от смяна . Предстои почистване на улуците на покрива и опушване, с което ще спрем популацията на гълъбите .

**III. Финансиране**

Финансовото състояние на читалището е добро – извършват се всички плащания . Основно финансирането е от държавна субсидия и собствени приходи - от членски внос, наеми и дарения. По бюджет със средствата обезпечаваме – заплати, осигуровки, издръжка- телефон, ток, вода, интернет, материали, командировки и др.

Читалището има сключени договори за наем за стопанската 2020/2021 година с ЕТ „Колев - Койчо Иванов” с. Бояджик за 11,308 дка обработваема земя и с „ РИО МАР” ООД – гр. Стара Загора за 9,904 дка земя.

**IV. Заключение**

Ние добре осъзнаваме, че има още много какво да се желае, пандемията сложи отпечатък и върху читалището. Имаме идеи, амбиции и най-вече голям оптимизъм.

Читалището е мястото, където израстваш и като личност, и като индивид. В него се съхранява паметта на времето, подхранваща духа на настоящето и грижеща се за бъдещето на новото поколение. То е „Храм, запазил цялата красота  и достойнство на нашия народ”. И въпреки трудностите, българското читалище ще оцелее!

Уважаеми читалищни членове, убедени сме, че заедно с вас, с вашата подкрепа и лично участие, с вашите мнения, предложения и препоръки читалището ни ще продължи своето възходящо развитие.

Скъпи самодейци, благодарим за труда, постоянството, всеотдайността и ентусиазма ви .Благодарности и на г-жа Маджарова Председател на НЧ „Джон Атанасов -1928“ за оказаната помощ, разбиране и подкрепа

Да си пожелаем всички да сме живи и здрави. И нека през 2021 година сцената на читалището ни бъде отново проводник на старите традиции, обичаи, песни, танци .

***Отчетът е приет на редовно Общо събрание на членовете на читалището, проведено на 19.03.2021 година***